Twee in hegtenis wat Ndebele-kunstenaar glo beroof | Maroela Media
Die polisie het Donderdag twee mans in Mpumalanga in hegtenis geneem en daarvan aangekla dat hulle die bekende Ndebele-kunstenaar Esther Nostokana Mahlangu (87) verlede maand aangeval en beroof het.
Die verdagtes, onderskeidelik 32 en 37 jaar oud, sal na verwagting Vrydag in die Mdutjana-landdroshof verskyn. Hulle staan op aanklagte van die besit van 'n onwettige vuurwapen en huisroof tereg.
Mahlangu is op 19 Maart in haar huis in Siyabuswa naby KwaMhlanga, Mpumalanga, oorval.
Maroela Media het vroeër berig dat sy omstreeks 15:00 op die betrokke dag haar huis se deure gesluit het om daarna 'n middagslapie te neem. Dit is toe dat sy 'n onbekende man in die huis gewaar het.
Dié man het haar na bewering aangerand, haar hande vasgebind en haar glo gewurg totdat sy haar bewussyn verloor het. Sy het later besef dat haar vuurwapen en kluis met kontant gebuit is.
Brig. Selvy Mohlala, polisiewoordvoerder, sê dat sewe verdagtes aanvanklik deur die polisie vir ondervraging ingebring is, maar dat vyf nie positief met die voorval verbind kon word nie.
Die eerste van dié verdagtes is glo 02:00 Donderdagoggend by Mogononong in Siyabuswa vasgetrek en met die gesteelde vuurwapen in sy besit betrap. Die vuurwapen was in 'n plastieksak toegedraai en in 'n toiletbak versteek. Die reeksnommer is volgens die polisie afgevyl.
Dié verdagte het 'n ander verdagte aan die polisie uitgewys by wie hy glo die vuurwapen gekoop het. Só het elkeen van die ander verdagtes ook die vinger na iemand anders gewys as die persoon wat die vuurwapen aan hulle verkoop het.
Die vierde verdagte wat vir ondervraging ingeneem is, het eindelik erken dat hy by Mahlangu se huis ingebreek het en die vuurwapen en geld gesteel het. Die gesteelde kluis is 'n paar kilometer verder in Ramokgeletsane opgespoor.
Duisende uitstaande boeke, DVD's terug in Kaapse biblioteke
Gelukkig is die vuurwapen teruggevind en van die straat af om verdere misdaad te voorkom insluitend moord.Waar is die ou gogo se geld.
Die polisie het darem vreeslik baie moeite in die saak gesit na sy geroof is. Hoekom kry alle sake nie dieselfde aandag nie? Duisende mense word daagliks geroof en selfs vermoor en hulle is min gepla.